A4-0183/95

Päätöslauselma komission tiedonannosta «Euroopan koneenrakennusteollisuuden kilpailukyvyn vahvistaminen» (KOM(94)0380 - C4-0216/94)

Euroopan parlamentti, joka

- ottaa huomioon komission tiedonannon «Euroopan koneenrakennusteollisuuden kilpailukyvyn vahvistaminen» (KOM(94)0380 - C4-0216/94),

- ottaa huomioon komission 14. syyskuuta 1994 antaman tiedonannon Euroopan unionin teollisuuden kilpailukykyä koskevasta politiikasta KOM(94)0319 - C4- 0140/94,

- ottaa huomioon komission tiedonannon työohjelmasta edellytettyjen toimenpiteiden täytäntöönpanemiseksi KOM(94)0319/94 - C4-0140/94),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja sosiaali- ja työllisyysasiain valiokunnan sekä budjettivaliokunnan lausunnot (A4-0183/95),

1. Suhtautuu myönteisesti komission hyväksymään aloitteeseen Euroopan koneenrakennusalan kilpailukyvyn vahvistamisesta sekä työohjelmaan, jonka se laati vastauksena EU:n tuntemaan huoleen teollisuuden kilpailukyvystä;

2. Katsoo, että Euroopan unionin on edistettävä teknologisen kehittämisen ja järjestelyjen eri muotoja, joiden avulla ehkäistään työttömyyttä heikentämättä työpaikkojen asemaa;

3. Tukee komission strategiaa kannustaa informaatioon ja viestintään, uusiin materiaaleihin, «puhtaampaan» ja ympäristöystävälliseen teknologiaan sekä mekaniikkaan liittyviä innovaatioita tällä alalla;

4. Kiinnittää huomiota tämän alan strategiseen merkitykseen Euroopan kilpailukyvylle ja ympäristöystävällisten tuotantotapojen kehitykselle, koska se toimittaa teollisuudelle koneita ja tuotantohyödykkeitä, jotka ovat välttämättömiä, jotta voidaan jatkuvasti vastata teollisuuden muutoksiin ja ympäristön tarpeisiin;

5. Panee tyytyväisenä merkille loppuun saatetut neuvottelut ja tiedonvaihdon kyseisen alan teollisuuden ja ammattiyhdistysten kanssa ja pitää jatkuvaa, tehokasta viestintää komission ja tämän alan välillä välttämättömänä tulevaisuudessa;

6. Painottaa kysynnän vilkastumisen merkitystä sijoitustoiminnan lisääjänä ja tämän merkitystä sellaisten laitteiden kysynnän edistäjänä, jotka ovat olennaisia Euroopan unionin koneteollisuuden vakaudelle ja kilpailukyvylle ja jotka samalla edistävät kulutusta ja työllisyyttä;

7. Katsoo, että työvoiman ammatti- ja jatkokoulutus ovat välttämättömiä uudenaikaiselle ja dynaamiselle teollisuudelle, joka luo uusia työpaikkoja;

8. Korostaa tämän runsaasti ammattitaitoista työvoimaa käyttävän teollisuudenalan merkitystä Euroopan unionin työllisyydelle;

9. Katsoo, että koneenrakennusteollisuudella voi olla tärkeä osa EU:n vientialan edistäjänä, erityisesti Itä- ja Keski-Euroopan ja teollistuvien maiden kysynnän takia, ja että sen avulla voidaan lisätä Euroopan unionin osuutta maailmanmarkkinoilla ja lisätä työvoimavarojen hyväksikäyttöä;

10. Pyytää jäsenvaltioita suosimaan työn pääomainvestointeja, uudelleenjärjestelyä, koulutusta, tutkimus- ja kehitystoimintaa ja innovaatiotoimintaa muilla koneteollisuuden aloilla;

11. Vaatii hyväksymään toimenpiteitä, joilla lievennetään Euroopan valuuttojen kurssivaihteluiden epäsuotuisia vaikutuksia alaan, ja korostaa tarvetta ottaa käyttöön yhtenäisvaluutta suunnitellun aikataulun mukaisesti sekä antaa yrityksille tietoa tavoista suojautua kurssiriskeiltä ja helpottaa tiedon saatavuutta;

12. Katsoo, että pienille ja keskisuurille yrityksille suunnatuissa EU:n ja jäsenvaltioiden eri ohjelmissa on otettava huomioon kyseisen alan tarpeet, koska tällaiset yritykset ovat enemmistönä alalla;

13. Vaatii asianmukaista yhteisön politiikkaa, jonka avulla näytetään toteen ja rangaistaan siitä, että EU-direktiivien saattaminen osaksi kansallista lainsäädäntöä sekä niiden soveltaminen on ollut riittämätöntä;

14. Myöntää, että on pikaisesti luotava lainsäädännöllinen peruskehys, jotta yritykset voivat suunnitella toimintaansa, ja rohkaistava jäsenvaltioita saattamaan asiaa koskevat direktiivit osaksi kansallista lainsäädäntöä, ja kehottaa yksinkertaistamaan yhteisön säädösten soveltamiseen liittyviä hallinnollisia menettelyjä;

15. Kehottaa komissiota rajoittamaan nykyisen ylimenokauden ALV-järjestelyn voimassaolon mahdollisimman lyhyeksi ja antamaan pian ehdotuksen lopullisesta ALV-järjestelmästä;

16. Korostaa, että neljännen puiteohjelman alakohtaisissa ohjelmissa on otettava huomioon koneteollisuuden tutkimus- ja kehitystoiminnan tarpeet, ja pyytää jäsenvaltioita varmistamaan keskuudessaan tämän alan tutkimus- ja kehitysohjelmien paremman yhteensovittamisen;

17. Uskoo, että pienten ja keskisuurten yritysten rakenteen vuoksi tutkimukseen ja kehitykseen investoivien yritysten olisi saatava verohelpotuksia ja riskipääoman olisi oltava paremmin niiden saatavilla Euroopan unionissa, ja korostaa yritysten valtioiden rajat ylittävän yhteistyön ja toiminnan tarvetta myös vähemmän kehittyneillä alueilla, jotta varmistetaan yritysten pääseminen osalliseksi yhteisön tutkimus- ja kehitysohjelmista;

18. Korostaa työntekijöiden koulutuksen merkitystä kyseisellä alalla ja tarvetta varmistaa, että sitä sopeutetaan jatkuvasti vastaamaan teknologisia innovaatioita käyttämällä hyväksi yhteisön ohjelmia, kuten ADAPTia ja Leonardoa;

19. Katsoo, että koulutusjärjestelmien olisi tuettava koneenrakennusalan koulutuslaitoksia ja edistettävä suhteita ammattikoulutuskeskuksiin;

20. Vaatii luomaan ja edistämään järjestelyjä, joilla korkeakoulujen, ammattikorkeakoulujen, ammatillisten oppilaitosten, teollisten tutkimuslaitosten ja kansallisten ja paikallisten viranomaisten yhteistyötä teollisuuden kanssa lisätään tarkoituksena parhaiksi todettujen käytäntöjen, ympäristöystävällisten tuotantomenetelmien ja teknisen taitotiedon jatkuva välittäminen ja saattaminen ajantasalle;

21. Pyytää komissiota edistämään ammattipätevyyden vastavuoroista tunnustamista, yhteisten vähimmäisvaatimusten käyttöönottoa ja nuorten harjoittelijoiden osallistumista ammattikoulutushankkeisiin, joilla on yhteyksiä yrityksiin muissa jäsenvaltioissa, korostaen näin ammatillisia taitoja sekä vähäosaisten nuorten erityistä tukemista;

22. Uskoo, että on välttämätöntä antaa enemmän tukea soveltavalle ja kehitykseen suuntautuvalle tutkimukselle, tutkimustulosten esittämiselle ja levittämiselle, jotta voidaan ylläpitää Euroopan teknologinen johtoasema ja varmistaa Euroopan tason yhteensovittaminen teollisuusalojen ja koneenrakennusteollisuuden edustajien välillä;

23. Jakaa huolen ammattitaitoisten työntekijöiden menettämisestä työllistämisrakenteiden muuttumisen seurauksena ja ehdottaa, että työntekijöiden edustajien kanssa on sovittava joustavia järjestelmiä, joiden avulla ainakin osa työvoimasta voi säilyttää työpaikkansa ja helpotetaan työhön paluuta taloudellisen elpymisen aikana, ja pyytää komissiota arvioimaan eri vaihtoehtoja kansallisten viranomaisten, yritysten ja ammattiyhdistysten kanssa;

24. Tunnustaa, että on tarpeen yhdistää mahdollisuudet työpaikkakoulutukseen, joustavat työaikajärjestelyt ja tarvittaessa lyhennetty työaika;

25. Painottaa, että työn uudelleenjärjestely ei saa mitenkään heikentää työpaikkojen asemaa eikä olla ottamatta huomioon palkkojen ostovoiman säilyttämistä;

26. Pyytää komissiota yhdenmukaistamaan EU:n koneenrakennusyrityksille myöntämien erilaisten julkisen avun muotojen määrät eri jäsenvaltioissa ottaen huomioon alueelliset erot (tavoitteet 1 ja 2), ja pyytää komissiota rohkaisemaan pitkäaikaisia sijoituksia unionin alueella;

27. Odottaa komission esittävän säännöllisesti yksityiskohtaisia tietoja ja lukuja EU:n koneenrakennusalan yritysten keskittymisestä ja keskinäisistä suhteista, yritysten uudelleen sijoittautumisista EU:n alueelle ja sen ulkopuolelle (erityisesti Itä-Eurooppaan) sekä alalla tapahtuneiden konkurssien määrästä;

28. Neuvoo yrityksiä hyödyntämään niitä voimavaroja, joita ammattitaitoiset, motivoituneet nuoret naiset edustavat työmarkkinoilla, ennen kaikkea sen vuoksi, että he ovat tällä alalla heikosti edustettuina;

29. Kiirehtii kansallisen, koneiden käyttöönottoa koskevan lainsäädännön yhdenmukaistamista;

30. Huomioi huolestuneena koneteollisuusalan ja huomattavaa rakennemuutosta läpikäyvän kaivosteollisuuden läheisen taloudellisen ja teknologisen riippuvuuden toisistaan EU:ssa ja epäsuotuisat vaikutukset, jotka tällä on sen kilpailuasemaan kansainvälisillä markkinoilla, ja pyytää komissiota toimittamaan parlamentille tutkimuksen tästä aiheesta;

31. Katsoo, että on tuettava Euroopan koneteollisuuden kansainvälistä läsnäoloa kolmansissa maissa ja erityisesti Kaakkois-Aasiassa, Latinalaisessa Amerikassa ja Itä-Euroopassa mahdollistamalla pienten ja keskisuurten yritysten osallistuminen;

32. Kehottaa käyttämään EU:n välineitä kaupan suojelemiseksi tehokkaasti hyväksi vastauksena kolmansien maiden kilpailua estäville toimille ja neuvottelemaan vastavuoroista tunnustamista koskevista sopimuksista, joilla varmistetaan kaupan oikeudenmukaisuus;

33. Kehottaa viipymättä yhdenmukaistamaan niiden Keski- ja Itä-Euroopan maiden kilpailulainsäädännön, joiden kanssa EU on tehnyt assosiointisopimukset;

34. Kehottaa puhemiestään välittämään tämän päätöslauselman neuvostolle ja komissiolle.